ФIыкIэ дызэхуэупсэу
«Русское литературное эхо» журналыр 2004 гъэ лъандэрэ Израилым къыщыдокI. Иджыблагъэ абы къытехуащ «Приют 11: немецкая речь с киргизским акцентом» зыфIэсща си тхыгъэр. Ар къэхутэныгъэ лэжьыгъэ инщ, 1942 гъэм шыщхьэуIу мазэм Iуащхьэмахуэ лъапэм щекIуэкIа Iуэхугъуэхэмрэ Европэм и бгы хьэщIэщ нэхъ лъагэ дыдэр мазэ зыбжанэкIэ нэмыцэхэм хэщIапIэу зэраIамрэ теухуауэ.
Мы журналым и редколлегием хэт Злотниковэ Аидэ зэрыжиIэмкIэ, журналым и иужьрей 41-нэ къыдэкIыгъуэм теухуа зэIущIэ Ашдод къалэм щекIуэкIащ.
Аидэ журналистщ, 60 гъэхэм «Советская молодёжь», «Ленинское знамя», «Ленинский путь» газетхэм щылэжьащ, КъБР-м щыцIэрыIуэ усакIуэ Крутов (Кузнецов) Юрий и щхьэгъусэу щытащ.
ЗымыцIыхухэм папщIэ: Крутов Юрий КъБР-м щыпсэуа усакIуэшхуэщ. Ар СССР-м и ТхакIуэхэм я зэгухьэныгъэм хэтащ, «Кабардино-Балкарская правда» газетым зэрыщылажьэм хуэдэурэ и усэхэр щызэхуэхьэса тхылъиплI къыдигъэкIыну хунэсат. Къапщтэмэ, адыгэ тхакIуэхэмрэ усакIуэхэмрэ я IэдакъэщIэкI куэд урысыбзэкIэ зэридзэкIащ абы. 1973 гъэм Крутовыр щIэтIысхьащ Москва дэт Литературэ институтым, тхакIуэ Межиров Александр иригъэджахэм ящыщщ. Ди жагъуэ зэрыхъунщи, еджапIэр къиухакъым — 1975 гъэм дунейм ехыжащ. ИлъэситI дэкIри, усакIуэм и щхьэгъусэм Крутов и тхылъ етхуанэр къыдигъэкIыжащ, пэублэ псалъэр Межиров Александр итхауэ.
Злотниковэ Аидэ иджы Израилым щопсэу, зэрыжысIащи, «Русское литературное эхо» журналым и редколлегием хэтщ, радиом щолажьэ. Мы гъэмахуэм «Кабардинка» къэфакIуэ гупым зыкъыщигъэлъэгъуа Кфар-Камэ зыплъыхьакIуэхэр ишауэ абы щилъэгъуат «Черкесы: воины и мастера» сурэт-тхылъыр, Котляровхэ Викторрэ Мариерэ ди тхылъ тедзапIэм къыщыдэкIар. Аидэ къэпсэлъащ, къыддэлэжьэну и гуапэу жиIэу. Апхуэдэу, Израилым къыщыдэкI журналым къытехуащ Къэбэрдей-Балъкъэрым щатха тхыгъэр. Дэри Крутов Юрий и тхыгъэхэм ящыщ щызэхуэхьэса тхылъ къыдэдгъэкIыну догъэхьэзыр.
Котляров Виктор,
Котляровхэ Викторрэ Мариерэ я тхылъ тедзапIэм и редактор нэхъыщхьэ.
